ENDELIG: Jon Idir Gullbrekken (27) og overlege Eduard Baco står ved sykesengen til Sonia Wiktoria Gullbrekken. Etter et å ha ventet i et døgn, har hun nettopp blitt operert. Hun vil derfor ikke avbildes.

Høygravid måtte vente et døgn på behandling

(VG Nett) Det tok et døgn fra gravide Sonia Wiktoria Gullbrekken (28) oppsøkte hjelp, til hun fikk behandling. Da hadde hun vært innom to legevakter og tre sykehus.

Oppdatert 21. januar 2013

Artikkelen er over syv år gammel

- Det er merkelig at man ikke får hjelp når man vrir seg i smerter, sier Sonia Wiktoria Gullbrekken.

Hun møter VG på Aker sykehus i Oslo like etter et enkelt inngrep som har lindret voldsomme smerter i ryggen og i siden. Det har gått over et døgn siden hun kontaktet legevakten ved Ahus - bare for å bli sendt videre til akuttmottaket ved sykehuset, legevakten i Oslo, Rikshospitalet og til slutt Aker.

Hele tiden slet hun med intense smerter.

- Det var som om noen slo eller stakk meg med kniv i ryggen, sier Sonia, som er 35 uker på vei.

Henvist til Oslo

Smertene begynte natt til søndag for en uke siden, og samme ettermiddag bestemte hun og mannen Jon Idir (27) seg for å søke hjelp. Ved en tilfeldighet befant de seg nærmest legevakten ved Ahus i Lørenskog.

Her ble de henvist videre til akuttmottaket, som sender Sonia videre til fødeavdelingen. De undersøker barnet og konstaterer at alt står bra til, før de følger henne tilbake til akuttmottaket.

Sonia sier at hun på dette tidspunktet hadde så store smerter at hun måtte bruke rullestol. Likevel blir de ikke tatt imot ved akuttmottaket.

- Vi møter en sykepleier som sier at vi ikke hører til der, fordi vi har adresse i Oslo. Vi sa at det var krise, men de sa at vi måtte dra til Oslo, sier Jon Idir Gullbrekken (27).

- Jeg trodde jeg skulle bli gal. Jeg hadde store smerter og kastet opp, men ingen ville hjelpe meg, sier Sonia.

I Oslo må de vente på tur før de får snakke med en lege. Hun konkluderer med at Sonia trolig har nyrestein, og henviser henne til Rikshospitalet, hvor hun blir lagt inn samme kveld.

- Burde blitt gjort tidligere

Dagen etter gjør sykehuset undersøkelser som bekrefter mistanken. De sender henne videre til Aker sykehus, hvor hun samme ettermiddag får operert inn en plastslange - et stent- mellom nyre og blære.

- BURDE FÅTT BEHANDLING TIDLIGERE: Overlege ved Aker, Eduard Baco, sier at operasjonen Sonia til slutt fikk var svært enkel å gjennomføre. Foto: FRODE HANSEN



- Etter et lite inngrep avtok smertene. Det er frustrerende å vite at det kunne blitt gjort på Ahus for 30 timer siden, sier Jon Idir.

Han får støtte fra overlege Eduard Baco, som er en av dem som behandlet Sonia ved Aker.

- Operasjonen tok fem minutter. Avgjørelsen om behandling burde vært tatt mye tidligere. Prosedyren kan gjøres på alle norske sykehus med urolog.

Han beskriver et nyrestenanfall som en svært ubehagelig smertetilstand, ofte ledsaget med oppkast og kvalme.

- For meg det ikke unaturlig at pasienten med stensmerter oppsøker nærmeste sted for å få behandling. Rask behandling er enda mer viktig når det er en gravid kvinne som er pasienten.

- En kasteball

Sonia fikk smertestillende tabletter og morfin underveis, og paret understreker at de møtte mange flinke og kompetente mennesker. Men de mener det er viktig å vise at det er mye som må forbedres.

BEKLAGER: Kommunikasjosndirektør ved Ahus, Bjarte Reve. Foto: JAN PETTER LYNAU



- Vi føler at vi ble en kasteball i systemet. For hver person vi møtte, måtte vi forklare hele saken på nytt. De samme prøvene ble tatt flere steder, sier Jon Idir.

Ahus bekrefter at akuttmottaket valgte å vise henne tilbake til legevakten etter at hun hadde blitt undersøkt ved fødeavdelingen. De mener at den akutte situasjonen var blitt avklart.

- Siden pasienten har bostedsadresse i Oslo ble hun henvist til legevakt i Oslo hvor diagnose og behandling ble iverksatt. Vi beklager at hun ikke følte seg godt ivaretatt. Imidlertid ble den akutte situasjonen korrekt avklart i forhold til svangerskap og svangerskapskomplikasjoner, skriver kommunikasjonsdirektør Bjarte Reve i en e-post.

Tirsdag sa sykehuset at de vil utvide med flere senger og ansatte som strakstiltak mot kapasitetsproblemene.

Publisert: 20.01.13 kl. 18:45 Oppdatert: 21.01.13 kl. 12:11

Les også

Mer om Sykehus Helse